ועדת הכלכלה, כנסת 24, פרוטוקול מספר 209, 2022-03-07 13:00

מיכאל ביטון: אני מתכבד לפתוח את הדיון על היערכות המדינה להתמודדות עם החשש לקריסת מבנים ישנים.

מיכאל ביטון: הדיון כבר היה בוועדה, המצב בישראל מחמיר וראינו תופעות קשות של בניינים שפתאום קורסים ובנס ניצלו חיים.

מיכאל ביטון: יש היום בישראל כנראה מאות בתים כאלה בסכנה.

מיכאל ביטון: הרבה מהבתים האלה נמצאים באזורי רעידת אדמה, זו סכנה גוברת.

מיכאל ביטון: לא רק שהם בסכנה, רבים מהמבנים האלה נבנו על ידי המדינה כבתים לדיור ציבורי ונמכרו חלקית או באופן מלא לדיירים, אבל נמכרו כשהקונסטרוקציה לא תקינה.

מיכאל ביטון: מעבר לזה שאנחנו רוצים למנוע פה אסון לאומי וכל המדינה צריכה להתגייס כדי למנוע אסון לאומי של קריסת מבנים, יש פה גם אחריות למדינה באותם מבנים שהיא בנתה כמבנים לדיור ציבורי והם נמכרו כשהתשתית שלהם לא עומדת על הרגלים.

מיכאל ביטון: ככה זה היה בקריית שמונה ובעוד מקומות, כשדיירים נתבקשו להתפנות ממבנה מסוכן, על אף שזה היה בניין שהמדינה בנתה ומכרה אותו במצב לא טוב לדיירים הכי מוחלשים.

מיכאל ביטון: פינתה את האנשים מהבית ואין לה פתרון לאכלוס מחדש שלהם, או למימון העלות של האכלוס מחדש.

מיכאל ביטון: אין לה פתרון ואין לה גיבוי לפעולות מיידיות שבחלק מהמבנים, אם ייעשו כמה פעולות חירום של ציפוי עמודי בטון במתכת, או כמה פתרונות דומים, יהיה אפשר להחזיק חלק מהמבנים האלה עד להחלטה ארוכת טווח.

מיכאל ביטון: האם יש לנו פה את מנכ"ל משרד השיכון?

עידית חנוכה: נמצאת היועצת המשפטית שלו.

מיכאל ביטון: אין לנו.

מיכאל ביטון: למה הוא לא פה עכשיו?

אפרת פרוקצ'יה: הוא נמצא בקבינט כרגע.

מיכאל ביטון: אני אגיד לך משהו.

מיכאל ביטון: אביעד פרידמן, המנכ"ל, פנה אלי אתמול.

מיכאל ביטון: הוא הסביר את המצוקה שהוא והשר נמצאים בה בשל השליחות המיוחדת לחוץ לארץ.

מיכאל ביטון: בשל ההסבר הזה קבלתי את ההיעדרות מהדיון הקודם.

מיכאל ביטון: הוא הבטיח לי שיורי גמרמן יגיע לפה פיזית.

מיכאל ביטון: יורי גמרמן עלה לישיבה בזום.

מיכאל ביטון: הוא הבטיח לי שלדיון על מבנים מסוכנים הוא יהיה פה.

מיכאל ביטון: הוא לא פה.

מיכאל ביטון: הלכתי לקראתם, הם ביזו את הכנסת.

אפרת פרוקצ'יה: אני רק אגיד - - -

מיכאל ביטון: אל תגידי, סליחה, אל תגידי.

מיכאל ביטון: אין לי חשבון אתך.

מיכאל ביטון: קיימתי את הדיונים האלה מראש, ידעתם עליהם מראש.

מיכאל ביטון: אנחנו לא עדיפות שניה.

מיכאל ביטון: אם שר השיכון רוצה להיות שר החוץ, שיעבור להיות שר החוץ.

מיכאל ביטון: הוא שר השיכון, הוא צריך לטפל במבנים מסוכנים.

מיכאל ביטון: אם קבענו אתכם פגישה, אתם תהיו פה.

מיכאל ביטון: על ביזיון הכנסת לא נעבור בשתיקה.

מיכאל ביטון: אני מסיים את הדיון הזה.

מיכאל ביטון: תודה רבה.